**ΑΝΑΚΟΙΝΩΣΗ ΑΠΟΦΑΣΗΣ ΓΕΝΙΚΗΣ ΣΥΝΕΛΕΥΣΗΣ -**

**ΠΛΑΙΣΙΟ ΧΟΡΗΓΗΣΗΣ ΑΔΕΙΩΝ**

H Γενική Συνέλευση του Δικηγορικού Συλλόγου Χανίων, κατά τη συνεδρίαση της 1-4-2024, σε ένδειξη διαμαρτυρίας για την προωθούμενη αναμόρφωση του Δικαστικού Χάρτη, για την ψήφιση του νέου ΠΚ και ΚΠΔ, για τις καθυστερήσεις πληρωμών των Δικηγόρων στις υποθέσεις νομικής βοήθειας, για τις πρακτικές των funds και Πιστωτικών Ιδρυμάτων και για το ήδη ψηφισθέν φορολογικό νομοσχέδιο, αποφάσισε **τη συνέχιση της αποχής των μελών του Δ.Σ.Χ για το διάστημα από 3-4-2024 μέχρι και την 30-4-2024.**

**Συγκεκριμένα αποφασίστηκε:**

**1.** Η συνέχιση της αποχής των μελών μας από όλα τα ακροατήρια Ποινικών Δικαστηρίων. Εξαιρούνται οι κατωτέρω υποθέσεις:

α) στα πλημμελήματα συμπληρωμένα έξι (6) έτη στον α’ και επτά (7) έτη στον β’ βαθμό και στα κακουργήματα συμπληρωμένα δεκαπέντε (15) έτη στον α΄ βαθμό και δεκαοκτώ (18) έτη στο β’ βαθμό.

β) Σε ποινικές δίκες β’ βαθμού με κρατούμενο, συνεπεία πρωτοβάθμιας καταδικαστικής απόφασης.

γ) Σε περιπτώσεις προσωρινά κρατουμένων, ενόψει της συμπλήρωσης προσωρινής κράτησης.

δ) Σε αυτόφωρα και συνοδείες.

**2.** Η συνέχιση της αποχής μας από δίκες συμφερόντων του Ελληνικού Δημοσίου, ΝΠΔΔ, πλην ΟΤΑ.

**3.** Η αποχή των μελών μας από την έκδοση διαταγών πληρωμής από δάνεια με αιτούσες Τράπεζες και εταιρείες διαχείρισης απαιτήσεων καθώς επίσης και από εντολές για πράξεις εκτέλεσης πιστωτικών ιδρυμάτων και funds.

**4.** Η αποχή των μελών μας από την παράσταση στα αστικά ακροατήρια μόνο όταν διάδικος είναι τράπεζα ή πιστωτικό ίδρυμα ή εταιρεία διαχείρισης απαιτήσεων και fund.

**5.** Η αποχή των μελών μας από υποθέσεις Νομικής Βοήθειας και δη τόσο από την κατάθεση δικογράφων με το ευεργέτημα της ΝΒ, όσο και από την παράσταση ενώπιον όλων των Δικαστηρίων, αστικών, ποινικών, διοικητικών.

**Επιτρέπονται - χωρίς να απαιτείται να χορηγηθεί άδεια:**

 **α.** οι καταθέσεις εισαγωγικών δικογράφων/ενδίκων βοηθημάτων/ενδίκων μέσων σε όλες τις διαδικασίες, συμπεριλαμβανομένων αιτήσεων, αγωγών και κλήσεων - πλην των υποθέσεων της Νομικής Βοήθειας.

**β.** η κατάθεση προτάσεων, προσθηκών – αντικρούσεων στη Νέα Τακτική Διαδικασία καθώς και στη διαδικασία Μικροδιαφορών.

**γ.** η κατάθεση αιτήσεων προς επικύρωση πρακτικών συμβιβασμού και η παράσταση ενώπιον του Δικαστηρίου κατά την επικύρωση των πρακτικών αυτών (άρθρα 209 του ΚΠολΔ και 214ΑΚπολΔ).

**δ.** η λήψη ενόρκων βεβαιώσεων για όλες τις διαδικασίες καθώς και η παράσταση κατά τη λήψη τους.

**ε.** Η παράσταση για εγγραφή και εξάλειψη προσημειώσεων υποθήκης ενώπιον όλων των Δικαστηρίων και με όλες τις διαδικασίες (συναινετικά ή κατ’αντιδικία).

**στ.** η επίδοση αποφάσεων, δικογράφων και εξωδίκων και εντολών προς εκτέλεση (εφόσον δεν προέρχονται από τράπεζες ή funds)

**ζ.** η συμμετοχή των δικηγόρων ως μελών σε επιτροπές Δημοσίου (πχ Δασικά) καθώς και η παράσταση Δικηγόρων ενώπιον των Επιτροπών αυτών προς υποστήριξη των συμφερόντων των εντολέων τους, καθώς και ενώπιον άλλων αρχών και φορέων πλην των Δικαστηρίων- κατά τα ως άνω.

**η.** η παράσταση των δικηγόρων σε συμβολαιογραφικές πράξεις, που συμπεριλαμβάνει τα συναινετικά διαζύγια αλλά και την εκπροσώπηση των εντολέων τους ως πληρεξούσιοι.

**θ.** η παράσταση ενώπιον του Ανακριτή.

**ι.** Όλες οι παραστάσεις στα αστικά ακροατήρια σε όλες τις διαδικασίες και στα ασφαλιστικά μέτρα και προσωρινές διαταγές, πλην των ανωτέρω ειδικότερων περιπτώσεων.

**Για το Διοικητικό Συμβούλιο**

**Ο Πρόεδρος Η Γενική Γραμματέας**

**Χρήστος Πραματευτάκης Μαρία Αγιασμενάκη**